Aangehoude leeus nou vry ná brand op plaas | Netwerk24
Twee jong leeus is die nuwe konings van ’n wildbewaringsentrum in die Vrystaat nadat ’n brand vroeër die kampe verwoes het waarin hulle op ’n plaas aangehou is.
Fiona Miles, direkteur van die Four Paws-organisasie, het Sondag gesê sy hoop die twee leeus het nou vir die res van hul lewe ’n tuiste by die Lionsrock Big Cat Sanctuary naby Bethlehem.
Die lieflike diere is hier vry van aanhouding, hoef nie te teel nie en hulle is boonop vry van die geblikte leeujagbedryf.
“Die lieflike diere is hier vry van aanhouding, hoef nie te teel nie en hulle is boonop vry van die geblikteleeujag-bedryf.”
Sy sê die twee leeus is op ’n teelplaas in die Vrystaat gebore en toe aan ’n boer verkoop wat hulle gebruik het om sy plaas te beveilig.
Die eienaar het onlangs sy plaas verkoop en terwyl hy moes besluit wat om met die leeus te maak, het ’n brand uitgebreek by die kampe waar die leeus aangehou is.
“Die leeus het slegs ligte skroeimerke in die brand opgedoen en is gelukkig nie ernstig beseer nie,” sê Miles.
“Leeus hoort nie in aanhouding nie en is beslis nie bedoel om as ’n veiligheidsmaatreël ingespan te word nie.”
Sy sê die Lionsrock Big Cat Sanctuary is ’n gepaste omgewing vir hulle.
Volgens haar is sowat 1 000 leeus al in die land doodgemaak in die geblikteleeujag-bedryf, en daar is meer as 8 000 leeus in aanhouding by 260 teelplase oor die land heen. - News24
Meer oor: Vrystaat | Leeus | Brand
Is ‘geblikte leeus’ se dae getel?
Onteien plase met ‘geblikte leeus’
Geblikte leeus: SA’ers is besorg oor skade aan beeld